CELEX: 52013DP0456
Language: da
Date: 2013-11-19 00:00:00
Title: Europa-Parlamentets afgørelse af 19. november 2013 om indgåelse af en interinstitutionel aftale mellem Europa-Parlamentet, Rådet og Kommissionen om budgetdisciplin, budgetsamarbejde og forsvarlig økonomisk forvaltning (2011/2152(ACI))

24.11.2016   
            
            
               DA
            
            
               Den Europæiske Unions Tidende
            
            
               C 436/47
            
         P7_TA(2013)0456
   Interinstitutionel aftale om budgetsamarbejde og forsvarlig økonomisk forvaltning
   Europa-Parlamentets afgørelse af 19. november 2013 om indgåelse af en interinstitutionel aftale mellem Europa-Parlamentet, Rådet og Kommissionen om budgetdisciplin, budgetsamarbejde og forsvarlig økonomisk forvaltning (2011/2152(ACI))
   (2016/C 436/10)
   
      Europa-Parlamentet,
   
   
               —
            
            
               der henviser til udkast til interinstitutionel aftale mellem Europa-Parlamentet, Rådet og Kommissionen om budgetdisciplin, budgetsamarbejde og forsvarlig økonomisk forvaltning,
            
         
               —
            
            
               der henviser til artikel 310, 311, 312 og 323 i traktaten om Den Europæiske Unions funktionsmåde (TEUF),
            
         
               —
            
            
               der henviser til sin beslutning af 23. oktober 2012 med henblik på at opnå et positivt resultat af proceduren for godkendelse af den flerårige finansielle ramme for årene 2014-2020 (1),
            
         
               —
            
            
               der henviser til konklusionerne fra Det Europæiske Råds møde den 8. februar 2013,
            
         
               —
            
            
               der henviser til sin beslutning af 13. marts 2013 om Det Europæiske Råds konklusioner af 7.-8. februar 2013 om den flerårige finansielle ramme (2),
            
         
               —
            
            
               der henviser til konklusionerne fra Det Europæiske Råds møde den 28. juni 2013,
            
         
               —
            
            
               der henviser til sin beslutning af 3. juli 2013 om den politiske aftale om den flerårige finansielle ramme for 2014-2020 (3),
            
         
               —
            
            
               der henviser til forretningsordenens artikel 127, stk. 1,
            
         
               —
            
            
               der henviser til betænkning fra Udvalget om Konstitutionelle Anliggender og udtalelse fra Budgetudvalget (A7-0337/2013),
            
         
               A.
            
            
               der henviser til, at man på højeste politiske plan den 27. juni 2013 nåede til enighed om en politisk aftale mellem Europa-Parlamentet, det irske formandskab for Rådet og Kommissionen om den flerårige finansielle ramme (FFR) for 2014-2020 og en ny interinstitutionel aftale;
            
         
               B.
            
            
               der henviser til, at de nye bestemmelser vedrørende den flerårige finansielle ramme, der blev indført ved Lissabontraktaten, og ifølge hvilke Europa-Parlamentet navnlig tillægges en større rolle og flere beføjelser, blev anvendt for første gang;
            
         
               C.
            
            
               der henviser til, at det i forbindelse med den flerårige finansielle ramme er hensigtsmæssigt at vedtage en interinstitutionel aftale med sigte på at gennemføre budgetdisciplin og forbedre den årlige budgetprocedures forløb og det interinstitutionelle budgetsamarbejde;
            
         
            
               1.
            
            
               godkender den politiske aftale, der blev indgået om den flerårige finansielle ramme for 2014-2020 og en ny interinstitutionel aftale; er fast besluttet på i løbet af de kommende budgetprocedurer i fuldt omfang at gøre brug af de nyoprettede instrumenter, navnlig hvad fleksibiliteten angår;
            
         
            
               2.
            
            
               understreger, at den lange og møjsommelige forhandlingsproces — både i Rådet og på interinstitutionelt plan — og resultatet heraf udgør en utilfredsstillende gennemførelse af de nye bestemmelser vedrørende den flerårige finansielle ramme, der blev indført ved Lissabontraktaten, navnlig med hensyn til den større rolle og de udvidede beføjelser, der i kraft af disse bestemmelser tillægges Europa-Parlamentet;
            
         
            
               3.
            
            
               fordømmer Rådets forhandlingsstrategi, ifølge hvilken dets forhandlere var bundet af Det Europæiske Råds konklusioner af 8. februar 2013 i anliggender underlagt den almindelige lovgivningsprocedure såsom detaljerede tildelingskriterier, finansieringsrammer for programmer eller modtagere samt skønsmæssige finansielle tildelinger til justering af niveauet for udbetalinger fra EU-budgettet til medlemsstaterne, og som dermed forhindrede begge lovgivningsparter i at føre reelle forhandlinger;
            
         
            
               4.
            
            
               beklager desuden, at de mange møder, som er blevet afholdt, og de mange kontakter, som er blevet skabt i løbet af de seneste år mellem dets delegationer og Rådets skiftende formandskaber, ikke har haft nogen indvirkning på hverken ånden og indholdet i eller tidsplanen for forhandlingerne eller på Rådets holdning, herunder behovet for at sondre mellem de lovgivningsmæssige og de budgetmæssige aspekter af aftalen om den flerårige finansielle ramme;
            
         
            
               5.
            
            
               konkluderer, at der i overensstemmelse med artikel 312, stk. 5, i TEUF, i fremtiden bør defineres alternative arbejdsordninger med henblik på at lette vedtagelsen af FFR og for at sikre, at de lovgivningsmæssige og budgetmæssige beføjelser, som Parlamentet er tillagt ved TEUF, respekteres fuldt ud, at Rådet også fører realitetsforhandlinger om alle såkaldte FFR-relaterede dele af retsgrundlagene for programmerne, og at Det Europæiske Råd afholder sig fra at agere som lovgiver i strid med TEUF;
            
         
            
               6.
            
            
               opfordrer Budgetudvalget til i samarbejde med Udvalget om Konstitutionelle Anliggender at drage de nødvendige konklusioner og i god tid forud for 2016-revisionen efter valget at fremsætte nye forslag om de nærmere regler for forhandlinger om flerårige finansielle rammer for at sikre hele budgetprocedurens demokratiske og gennemsigtige karakter;
            
         
            
               7.
            
            
               godkender indgåelsen af aftalen, der er vedføjet som bilag;
            
         
            
               8.
            
            
               pålægger sin formand at undertegne aftalen sammen med formanden for Rådet og formanden for Kommissionen og at foranledige, at den offentliggøres i Den Europæiske Unions Tidende;
               
            
         
            
               9.
            
            
               pålægger sin formand at sende denne afgørelse med bilag til Rådet og Kommissionen til orientering.
            
         
      (1)  Vedtagne tekster, P7_TA(2012)0360.
   
      (2)  Vedtagne tekster, P7_TA(2013)0078.
   
      (3)  Vedtagne tekster, P7_TA(2013)0304.
   
      BILAG
      
         INTERINSTITUTIONEL AFTALE MELLEM EUROPA-PARLAMENTET, RÅDET OG KOMMISSIONEN OM BUDGETDISCIPLIN, OM SAMARBEJDE PÅ BUDGETOMRÅDET OG OM FORSVARLIG ØKONOMISK FORVALTNING
      
      
         (Teksten i bilaget gengives ikke her, eftersom det svarer til den interinstitutionelle aftale, som blev offentliggjort i EUT C 373 af 20. december 2013, s. 1).